**ΠΟΔΟΣΦΑΙΡΟ Α’ ΛΥΚΕΙΟΥ**

**Ορισμοί:** Φίλαθλος =φίλος +άθλος δηλ. αυτός που αγαπά τον αθλητισμό και αποδέχεται τις αρχές και τις ιδέες του.

 Οπαδός: > οπάζω δηλ. αυτός που ακολουθεί μια ιδέα, την συνοδεύει πιστά και την υπηρετεί υπερβολικά και αλαζονικά.

**Θετικά στοιχεία του ποδοσφαίρου :**

-Το ποδόσφαιρο έχει το μεγαλύτερο παγκόσμιο τηλεοπτικό κοινό στον αθλητισμό και είναι επίκαιρο στις καθημερινές συζητήσεις κυρίως των ανδρών.

-Χάρη στο ποδόσφαιρο καταπολεμάται η ανία, η πλήξη, η μοναξιά. Ο ένας φίλαθλος ενώνεται με τον άλλο, γίνεται αλληλέγγυος και σύμμαχος με τους ομοϊδεάτες του. Ξεχνά έστω και για λίγο τα καθημερινά προβλήματα, αποβάλλει το άγχος του, αποφορτίζεται και συμμετέχει στη ‘’συλλογική απονεύρωση, μέσω της ευχάριστης ατμόσφαιρας του γηπέδου.

-Είναι το αγαπημένο άθλημα που γοητεύει και μαγνητίζει όλους από την παιδική ηλικία.

-Συμβάλλει στην εθνική συνοχή και γίνεται ενοποιητικός παράγοντας για τις κοινωνίες.

-Οι ευρωπαϊκές και οι παγκόσμιες ποδοσφαιρικές οργανώσεις, σε τεράστιας χωρητικότητας γήπεδα, καθηλώνουν όλο τον πλανήτη και προσφέρουν μοναδικό θέαμα, με γρήγορες φάσεις, τρίπλες τάγκλιν, πάσες, σουτ, γκολ, που συνδυάζουν την αντοχή και την τεχνική με την ευφυΐα, την υπερηφάνεια με την ταπείνωση.

-Η υποστήριξη μίας ομάδας, ενώνει όλους τους οπαδούς και ευνοεί τη συλλογική ταύτισή τους μέσα από την αγάπη τους για τους ποδοσφαιριστές, δημιουργεί φιλίες και δεσμούς.

-Το ποδόσφαιρο βοηθά τα παιδιά και τους εφήβους ν’ αποκτήσουν μεγαλύτερη αυτοπεποίθηση και αυτοεικόνα. Όταν πετυχαίνουν το στόχο τους, νιώθουν ικανοποίηση, χαρά, ευεξία. Μαθαίνουν να κοινωνικοποιούνται, ν’ αποκτούν θάρρος, εμπειρίες, να εκμεταλλεύονται δημιουργικά τον ελεύθερο χρόνο τους.

-Η ενασχόληση με το ποδόσφαιρο, έχει θετικά αποτελέσματα και στην υγεία, τόσο ψυχικά όσο και σωματικά. Η εναλλαγή αργού και γρήγορου τρεξίματος, προσφέρει καλή φυσική κατάσταση, περιορίζει τα καρδιακά και εγκεφαλικά επεισόδια, βελτιώνει τη μυϊκή δύναμη, κάνει το σώμα ευλύγιστο.

-Παράλληλα καλλιεργεί τη συνεργασία, την πειθαρχία, την οξύνοια και καθαρότητα της σκέψης, την ευγενή άμιλλα, αλλά και την αποδοχή της ήττας, καθώς και την ανάληψη των ευθυνών που του αναλογούν.

-Είναι άθλημα διαπαιδαγώγησης που απαιτεί αφοσίωση, προσπάθεια, πείσμα και κόπωση για να φτάσεις στην κορυφή και να κατακτήσεις τους στόχους.

-Το ποδόσφαιρο είναι αυτό που από την παιδική ηλικία εδραιώνει σ’ όλους, τον σεβασμό που δε γνωρίζει εθνικότητες και σύνορα, χρώματα και φυλές.

**Αρνητικά στοιχεία ποδοσφαίρου:**

-Το ποδόσφαιρο οχλαγωγεί. Οι οπαδοί της μίας ομάδας υποβαθμίζουν, υποτιμούν την πορεία και την ποιότητα των υπολοίπων ομάδων. Αντιμετωπίζουν βίαια, εχθρικά και με αλαζονεία ό,τι έχει σχέση με τα διακριτικά και τα ‘’πιστεύω’’ της δικής τους ομάδας. Το ‘’ομαδικό ένστικτο’’, τους οδηγεί σε υστερία και τους δημιουργεί ‘’πλύση εγκεφάλου’’.

-Στους συνδέσμους των οπαδών υπάρχει μεγάλο πάθος για την ομάδα, πράγμα που οδηγεί σε συγκρούσεις και σε σύσταση οργανωμένων συμμοριών, με σκοπό τις καταστροφές περιουσιών και τις σωματικές βιαιότητες ‘’των αντιπάλων’’.

-Πολλοί θεωρούν την παρακολούθηση ενός ποδοσφαιρικού αγώνα, ως είδος εκτόνωσης. Βγάζουν ό,τι απωθημένα κρύβουν μέσα τους, πετούν αντικείμενα, επιδίδονται σε βωμολοχίες, καταστρέφουν τα γήπεδα, βάζοντας φωτιές ή σπάζοντας καθίσματα.

-Στις μέρες μας, μέσα από το ποδόσφαιρο, οι έφηβοι επιζητούν τη δυνατή συγκίνηση, τη σύγκρουση, την αμφισβήτηση του κράτους και των νόμων. Ενισχύουν την αυτοπεποίθηση τους, με την ιδεολογική ταύτιση με άλλους οπαδούς της αγαπημένης τους ομάδας, επιδεικνύοντας έτσι την ψευδαίσθηση της δύναμης και της εξουσίας που νιώθουν.

-Σε πολλούς ποδοσφαιρικούς αγώνες, η επίδειξη των κασκόλ, η έντονη αγωνία, τα λάθη των διαιτητών, τα ρυθμικά συνθήματα, οι φωνές, συχνά οδηγούν στο φανατισμό, στα γιουχαΐσματα, στην ομαδική ανωνυμία, σε αντεθνικά και ρατσιστικά συνθήματα, στον μιμητισμό και κατ’ επέκταση στα επεισόδια.

-Η μεγάλη αφοσίωση όσων παρακολουθούν ποδόσφαιρο, μπορεί να οδηγήσει στον αποπροσανατολισμό και στην παθητικότητα. Οι πολίτες δεν ενδιαφέρονται για τα κοινωνικά ή οικονομικά προβλήματα, δεν αντιδρούν, χάνουν την ενεργητικότητά τους και η ‘’ευφυΐα των ποδιών’’, γίνεται υπέρτερη της ‘’ευφυΐας του πνεύματος’’.

-Μέσα από το ποδόσφαιρο πολλοί νεαροί αναζητούν ομάδες συνομηλίκων που και αυτοί εξευτελίζουν λεκτικά ή με βιαιοπραγίες τους αντιπάλους ή την αστυνομία, γίνονται χούλιγκανς, χρησιμοποιούν ναρκωτικές ουσίες και γίνονται αιτία σοβαρών πεπραγμένων και κοινωνικής παθογένειας. Έτσι χάνεται κάθε ψυχολογικό και φίλαθλο πνεύμα.

- Η εμπορευματοποίηση του ποδοσφαίρου, τα τεράστια οικονομικά συμφέροντα και ο ανταγωνισμός του πρωταθλητισμού, έχει εξαλείψει κάθε ίχνος ευγενούς άμιλλας. Ο χρηματισμός παραγόντων, ποδοσφαιριστών, διαιτητών, οδηγεί στη δυσφήμιση του αθλήματος και στην αποτελμάτωση του. Συνεχώς έρχονται στη δημοσιότητα φαινόμενα διαφθοράς και σκανδάλων γύρω από το ποδόσφαιρο και γύρω από τυχερά παιχνίδια που σχετίζονται μ’ αυτό.

-Στη δημιουργία αντιαθλητικών φαινομένων, συνδράμουν και τα μεγάλα συμφέρο-

ντα με τους ‘’στημένους αγώνες’’, τα προκαθορισμένα αποτελέσματα, τις δωροδοκίες αθλητών και παραγόντων. Όλα αυτά απογοητεύουν τους φιλάθλους, τους αγανακτούν και τους απομακρύνουν από τα γήπεδα.

-Κάποιοι που ασχολούνται ενεργά με το ποδόσφαιρο, συχνά εκμεταλλεύονται τους μαζοποιημένους οπαδούς και τους χρησιμοποιούν για να αναρριχηθούν σε υψηλές πολιτικές θέσεις μέσω δημοτικών και εθνικών εκλογών.

-Αλλά και τα ΜΜΕ συχνά προπαγανδίζουν για να εξυπηρετήσουν σκοπιμότητες, μετατρέποντας τους φιλάθλους σε αγέλη. Δίκαια λοιπόν υποστηρίζεται η άποψη, ότι το ποδόσφαιρο είναι το ‘’όπιο του λαού’’.